“ Við höfum ákveðið að auglýsa ekki starf rektors laust til umsóknar og það er búið að skipa valnefnd sem í eru auk mín þeir Finnur Árnason og Ástráður Haraldsson , ” segir Andrés Magnússon , formaður stjórnar Háskólans á Bifröst . Sem kunnugt er hefur Ágúst Einarsson rektor lýst því yfir að hann muni hætta sem rektor í vor og síðasta embættisverk hans verður að útskrifa nemendur 5. júní í sumar . Andrés segir enga lagalega skyldu að auglýsa starf rektors og bendir á að fyrir stuttu hafi rektor verið ráðinn að Háskólanum í Reykjavík án auglýsingar . “ Við teljum einfaldlega að það sé auðveldara og ódýrara að hafa þetta fyrirkomulag og höfum þegar útbúið lista yfir fólk sem við höfum áhuga á að fá í þetta starf . Við ætlum okkur ekki mjög langan tíma í þetta verk og fundum um ráðninguna í þessari viku . , ” sagði Andrés .